**DEDDF GWASANAETHAU CYMDEITHASOL A LLESIANT (CYMRU)**

**ASTUDIAETH ACHOS**

**Nathan, Jessie ac Anna**

Yn yr astudiaeth achos hon gellir dadlau o blaid cynnal asesiad o gymhwystra ar sail gwybodaeth o amrediad o ffynonellau, gan gynnwys y plant eu hunain, y teulu, yr ysgol neu unrhyw berson neu bobl broffesiynol ymglymedig. Byddai’r dull hwn o gasglu’r wybodaeth dan sylw wedi cael ei lunio’n ofalus i fod yn briodol i oed, galluoedd a diddordebau’r plentyn. Isod, ceir crynodeb o’r wybodaeth a gasglwyd   
a sut mae’n sail i benderfynu ar gymhwystra:

1. Ychydig am Nathan, Jessie ac Anna

Mae Nathan yn hoffi pêl droed a sglefrfyrddio. Mae Nathan wrth ei fodd yn gwneud pethau yn yr awyr agored. Mae Jessie yn hoffi dawnsio ac mae Anna yn dawel ac yn hoffi darllen a thynnu lluniau. Mae’r tri yn hoffi anifeiliaid yn enwedig y ci Benji. Mae Nathan yn 10 oed, Jessie yn 8 ac Anna yn 6 oed ac maen nhw’n byw gyda Mam a Dad. Mae eu tŷ ar y ffordd fawr a does ganddyn nhw ddim gardd ond mae gyferbyn   
â pharc ac mae eu mam yn gadael iddyn nhw fynd i chwarae yno weithiau.

1. Ychydig am yr hyn sy’n digwydd

Mae Mam a Dad wedi bod yn gweiddi cryn dipyn. Collodd Dad ei swydd a hyd yn hyn, mae wedi methu â chael un arall. Mae Mam yn flin gyda Dad ac mae hi am iddo gael gwaith newydd. Mae Dad yn gwneud ei orau ond yn methu ac mae hyn yn ei wneud yn drist. Mae Dad yn yfed i geisio cysuro’i hun ond dydyn nhw ddim yn meddwl bod hyn yn gweithio.

1. Beth sy’n pryderu’r plant fwyaf?

Maen nhw’n casáu clywed eu mam a’u tad yn gweiddi ar ei gilydd. Weithiau gall hyn barhau drwy’r nos ac maen nhw’n dychryn ac yn methu â chysgu ac mae hyn yn ei dro yn eu gwneud yn flinedig iawn. Weithiau mae’r athrawon yn dweud y drefn wrth Nathan am beidio â gwrando. Nid yw’n fwriad ganddo beidio â gwrando ond weithiau mae’n flinedig iawn ac yn cael pethau’n ddiflas. Mae pobl yn gwybod ei fod yn cael diwrnod gwael gan ei fod yn gweiddi arnyn nhw a weithiau yn dangos ei ddyrnau ac anelu ergyd at ei ffrindiau. Mae Anna a Jessie hefyd yn blino ac yn ei chael hi’n anodd canolbwyntio weithiau ond dydyn nhw ddim yn gweiddi.

1. Yr hyn sydd mwyaf pwysig i deulu Nathan

|  |  |
| --- | --- |
| **Fframwaith Canlyniadau Cenedlaethol** | **Beth sy’n bwysig?** |
| Llesiant | Teimlo’n hapus yn ein teulu  Cyd-dynnu â phobl yn yr ysgol |
| Iechyd corfforol a meddyliol, a llesiant emosiynol | Peidio â mynd mor ddig  Peidio â theimlo’n drist neu’n rhwystredig |
| Amddiffyn rhag camdriniaeth ac esgeulustod | I deimlo’n ddiogel |
| Addysg, hyfforddiant a gweithgareddau hamdden | Gwneud yn dda yn yr ysgol, cael swydd dda rhyw ddiwrnod |
| Perthnasoedd domestig, teuluol a phersonol | Rhaid i’r ymladd stopio  Dad i beidio ag yfed gymaint |
| Y cyfraniad a wneir i gymdeithas |  |
| Sicrhau hawliau a hawliadau |  |
| Llesiant cymdeithasol ac economaidd | Dad i gael swydd newydd fel na fydd Mam a Dad yn ffraeo dros arian |
| Addasrwydd y llety preswyl |  |

1. A allai cymorth eich helpu i gyflawni’r pethau sy’n bwysig i chi?

* Mae Mam a Dad yn meddwl bod angen help arnyn nhw i ofalu am y plant ac i ddadlau llai
* Mae Mam yn meddwl bod angen help ar Dad i stopio yfed
* Mae’r ysgol yn meddwl bod angen peth help ar Nathan i reoli ei ymddygiad yn yr ystafell ddosbarth
* Dydy Nathan, Jessie ac Anna ddim yn siŵr pa gymorth sydd ei angen ond maen nhw’n anhapus.

1. Y risgiau os na fydd y teulu’n cael cymorth

* Bydd eu problemau’n gwaethygu ac effeithio hyd yn oed yn fwy ar y plant – yn enwedig yr yfed a’r ymladd
* Effeithir ar iechyd emosiynol Nathan, Jessie ac Anna a gallen nhw gael mwy o broblemau yn yr ysgol

1. Gall y sgiliau a’r cryfderau sydd gan deulu Nathan eu helpu i gyflawni’r pethau sy’n bwysig

|  |  |
| --- | --- |
| Cryfderau mewnol | Maen nhw’n caru ei gilydd ac am fod yn hapusach |
| Pobl sy’n rhoi nerth iddyn nhw | Mae Mamgu a Tadcu yn gefnogol iawn i’r teulu |
| Y pethau y maen nhw’n falch ohonyn nhw | Mae Nathan yn falch o fod yn y tîm pêl droed  Mae Jessie yn falch o fod yn gallu dawnsio tap  Mae Anna yn falch o’i darllen |
| Unrhyw gryfderau eraill | Mae’r plant yn helpu o gwmpas y tŷ |

1. Pa sgiliau, gallu a chymorth sydd gan ffrindiau i’w cynnig allai helpu?

* Mae Mamgu a Tadcu yn codi’r plant o’r ysgol unwaith yr wythnos a rhoi te iddyn nhw a’u helpu gyda’u gwaith cartref ond allan nhw ddim gwneud mwy.

1. Pa sgiliau, gallu a chymorth sydd gan y gymuned allai helpu?

* Does gan Mam a Dad ddim perthynas dda gyda’r cymdogion ac maen nhw’n eitha unig.
* Mae’r tri phlentyn yn mynd i glybiau tu allan i’r ysgol.

1. Ydy’r sgiliau, y cymorth a’r gallu’n ddigonol i alluogi’r teulu gyflawni’r pethau sy’n bwysig?

**Nac ydyn:**

* Mae Mam a Dad angen help i ofalu am y plant ac i ddadlau llai a stopio yfed, a does dim cymorth ar gael yn lleol heb gynllun cymorth a gofal.
* Mae angen help ar Nathan i reoli ei ymddygiad yn yr ystafell ddosbarth.
* Mae Anna’n ymddangos yn dawel ac anhapus iawn, wedi mynd i’w chragen ac mae angen treulio mwy o amser gyda hi i’w deall hi a’i sefyllfa.
* Heb gynllun aml-ddisgyblaethol, cydlynol, nid yw’n debygol y bydd y canlyniadau a ddymunir yn cael eu cyflawni.

1. Penderfynu cymhwystra

* Cymwys ar gyfer gofal a chymorth oherwydd:
* Os na chaiff yr angen ei diwallu mae’n debygol y caiff effaith andwyol ar ddatblygiad y plant.
* Mae’n gysylltiedig â’u gallu i gynnal neu ddatblygu perthynas deuluol neu berthynas bersonol sylweddol arall.
* Ni ellir diwallu anghenion y plant drwy wasanaethau hygyrch yn y gymuned, gan y rhieni na thrwy unrhyw ddull arall heb gynllun gofal a chymorth.

1. Dydy’r plant ddim yn debygol o gyflawni eu canlyniadau personol oni bydd yr awdurdod lleol yn trefnu gofal a chymorth.